THAI ปัดข่าวพนักงานนัดหยุดงานประท้วง ยันเคลียร์ปมเงินเดือนสหภาพฯแล้ว
THAI ปัดข่าวพนักงานนัดหยุดงานประท้วง ยันเคลียร์ปมเงินเดือนสหภาพฯแล้ว
10 ก.พ. 2560

นางอุษณีย์ แสงสิงแก้ว รักษาการกรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า กรณีที่มีกระแสข่าวพนักงานการบินไทยนัดหยุดงานว่า จากการตรวจสอบข้อมูลเบื้องต้น ขอยืนยันว่าจะไม่มีเหตุการณ์นัดหยุดงานดังกล่าวหรือเหตุการณ์ใดๆ ที่จะส่งผลกระทบต่อการให้บริการของการบินไทย
เนื่องจากบริษัทฯ ได้มีการประชุมกับพนักงาน และสหภาพแรงงานพนักงานการบินไทยอย่างสม่ำเสมอ ซึ่งเมื่อวานนี้ (9 ก.พ.60) มีการประชุมกับพนักงานครั้งล่าสุดและมีผู้แทนสหภาพแรงงานฯ เข้าร่วมประชุมด้วย ซึ่งพนักงานทุกฝ่ายเข้าใจถึงสถานการณ์ของบริษัทฯ ในประเด็นการขึ้นเงินเดือนประจำปี 2559 อยู่ในกรอบ 6% ซึ่งเป็นที่ยุติแล้ว
ส่วนประเด็นเงินเพิ่มพิเศษตามผลการปฏิบัติงาน ยังจำเป็นต้องรอผลประกอบการประจำปี 2559 ซึ่งต้องผ่านการตรวจสอบจาก สตง. ที่คาดว่าจะแล้วเสร็จประมาณปลายเดือนก.พ.นี้
อย่างไรก็ตาม บริษัทฯ ขอยืนยันว่าได้ทำความเข้าใจกับพนักงานเป็นที่เรียบร้อยแล้วว่าจะไม่เกิดเหตุการณ์ดังกล่าว นอกจากนี้ บริษัทฯ ยังมีมาตรการรองรับในทุกสถานการณ์ บริษัทฯ จึงขอให้ผู้โดยสารมั่นใจที่จะใช้บริการของการบินไทยต่อไป
                